
DĖL LIETUVOS RESPUBLIKOS SUSISIEKIMO MINISTRO 2011 M. VASARIO 28 D. ĮSAKYMO NR. 3-118 „DĖL RINKLIAVŲ UŽ NAUDOJIMĄSI ORO UOSTO IR ORO NAVIGACIJOS PASLAUGOMIS LIETUVOS RESPUBLIKOS ORO ERDVĖJE MOKĖJIMO IR NAUDOJIMO TVARKOS APRAŠO PATVIRTINIMO“ PAKEITIMO

2013 m. gruodžio 9 d. Nr. 3-616
Vilnius

P a k e i č i u Rinkliavų už naudojimąsi oro uosto ir oro navigacijos paslaugomis Lietuvos Respublikos oro erdvėje mokėjimo ir naudojimo tvarkos aprašą, patvirtintą Lietuvos Respublikos susisiekimo ministro 2011 m. vasario 28 d. įsakymu Nr. 3-118 „Dėl Rinkliavų už naudojimąsi oro uosto ir oro navigacijos paslaugomis Lietuvos Respublikos oro erdvėje mokėjimo ir naudojimo tvarkos aprašo patvirtinimo“ (Žin., 2011, Nr. 26-1257, Nr. 160-7605), ir išdėstau 20 punktą taip:
„. Lietuvos Respublikos karinių orlaivių naudotojai, vykdantys karinius skrydžius, ir NATO valstybių narių, kurios vykdo ar rengiasi vykdyti NATO oro erdvės patruliavimo misiją Baltijos valstybėse, karinių orlaivių naudotojai nemoka visų šio tvarkos aprašo 3 punkte nurodytų rinkliavų.
Lietuvos Respublikos krašto apsaugos ministro ar jo įgalioto asmens sprendimu nuo visų šio tvarkos aprašo 3 punkte nurodytų rinkliavų gali būti atleisti ir kitų NATO ar Europos Sąjungos valstybių narių karinių orlaivių naudotojai.
Šio tvarkos aprašo 3 punkte nurodytų visų rinkliavų nemoka ir užsienio šalių valstybės orlaivių naudotojai, Lietuvos Respublikos oro erdvėje vykdantys žvalgomuosius (inspekcinius) skrydžius ar tranzitinius skrydžius žvalgymo (inspekcijos) tikslais pagal Lietuvos Respublikos tarptautines sutartis ar kitus tarptautinius įsipareigojimus, taip pat tarptautinių organizacijų, kurių narė yra Lietuvos Respublika, karinių orlaivių naudotojai.
Visais šiais atvejais rinkliavas už šių orlaivių skrydžius pagal Eurokontrolės ar oro navigacijos paslaugų teikėjo ir oro uostų pateiktas sąskaitas sumoka Krašto apsaugos ministerija iš Lietuvos Respublikos valstybės biudžete jai numatytų asignavimų.
Krašto apsaugos ministerija sudaro ir tikslina NATO ar Europos Sąjungos valstybių narių ir tarptautinių organizacijų, kurių karinių orlaivių naudotojai atleidžiami nuo minėtų rinkliavų, sąrašą ir jį pateikia oro uostams, oro navigacijos paslaugų teikėjui ir Civilinės aviacijos administracijai, kuri informuoja Eurokontrolę. Šiame punkte numatytos išimtys sąraše nurodytų NATO ar Europos Sąjungos valstybių narių ir tarptautinių organizacijų karinių orlaivių naudotojams pradedamos taikyti pirmąją kito mėnesio dieną nuo sudaryto ar patikslinto sąrašo pateikimo.
Informaciją apie numatomus Lietuvos Respublikos oro erdvėje vykdyti žvalgomuosius (inspekcinius) skrydžius ar tranzitinius skrydžius žvalgymo (inspekcijos) tikslais pagal Lietuvos Respublikos tarptautines sutartis ar kitus jos tarptautinius įsipareigojimus Krašto apsaugos ministerija ne vėliau kaip prieš 7 kalendorines dienas iki šių skrydžių vykdymo pateikia oro navigacijos paslaugų teikėjui ir oro uostams, į kuriuos (iš kurių) šie skrydžiai bus vykdomi.
Užsienio valstybių karinių orlaivių, atvykusių į tarptautines operacijas, pratybas ir kitus karinio bendradarbiavimo renginius Lietuvos Respublikos teritorijoje ir vykdančių karinius skrydžius (kai jie neatleisti nuo šio tvarkos aprašo 3 punkte nurodytų rinkliavų šiame punkte nurodytais atvejais), taip pat užsienio šalių valstybės orlaivių, gabenančių karinę įrangą, ginklus arba karines medžiagas Lietuvos Respublikos, NATO ar Europos Sąjungos gynybinėms reikmėms, naudotojų sumokėtas šio tvarkos aprašo 3 punkte nurodytas rinkliavas Eurokontrolei ir oro uostams pagal šių orlaivių naudotojų pateiktus prašymus ir Lietuvos Respublikos krašto apsaugos ministro nustatytais terminais grąžina Krašto apsaugos ministerija iš Lietuvos Respublikos valstybės biudžete jai numatytų asignavimų.“

